Man skal være sød og venlig over for ældre mennesker, for de har været her længst, men hvis de opfører sig uklædeligt, skal de have det at vide, så nu siger jeg det, som det er, selv om jeg forudser, at det vil besværliggøre mit liv en kende:

Jeg får simpelthen røde knopper af pensionister, som læser gratisaviser! Jeg kan simpelthen ikke have det. Det er uværdigt, pauvert. Hvordan kan man synke så dybt?

Hver morgen på vej til arbejde ser jeg dem luske hen til min togstation for at nappe dagens MetroXpress fra et af de mange metalskabe. Og da jeg bor i Birkerød i stenrige Rudersdal Kommune, er den typiske gratist ikke den udslidte fabriksarbejder men den velholdte og velklædte senior, som med stor sandsynlighed har udbetalt ejerboligen for længst. Hold op, hvor jeg synes, det er deprimerende.